<classify> WANAFUNZI wanaoishi katika mazingira magumu wanaosoma shule ya Msingi Zamzam Islamic mjini hapa wana ukosefu wa vyumba vya madarasa hivyo kusomea kwenye vumbi kutokana na ujenzi wa vyumba kutokamilika.Walisema mbele ya wazazi na viongozi wa serikali kupitia risala ya wanafunzi wanaohitimu elimu ya msingi, kuwa licha ya changamoto hiyo, wamejitahidi kufanya vizuri mitihani yao ambapo shule imeshika nafasi ya pili kimkoa.Msoma risala, Fatuma Maendeleo alisema mwaka huu wamefanya vizuri kitaaluma kwa kuwa wa pili wilaya kati ya shule 13 na kimkoa wa pili kati ya 263, kitaifa 146 kati ya 6,726.Lakini cha kusikitisha pamoja na juhudi hizo, shule hiyo ina changamoto ya majengo yake kutokamilika na kusababisha wanafunzi kusoma katika vyumba vyenye vumbi, alisema.Maendeleo aliomba wazazi, taasisi na mashirika na serikali kuwaangalia kwa jicho la huruma ili nao wafanye vizuri zaidi katika masomo yao. Mhadhiri wa Chuo Kikuu cha Dodoma UDOM, Dk Janja Gunda alitaka taasisi, mashirika, serikali na wazazi kushirikiana ili waweze kukamilisha mahitaji ya shule hiyo.Tuisaidie shule hii. Watoto wamefanya vizuri mno kielimu. Wamekuwa wa pili kiwilaya na hata kwenye mkoa pamoja na kusomea kwenye madarasa yenye mavumbi, mhadhiri alisema.Mkurugenzi wa shule hiyo, Rashidi Bura aliwataka wazazi na walezi wa dini ya Kiislamu kuendeleza watoto wao kielimu waweze kupata fursa mbalimbali za ajira badala ya kulalamika.Alisema hivi sasa serikali imewaondolea makali wazazi ya kulipa ada hivyo hakuna sababu ya kutowasomesha zaidi elimu ya juu wapate ajira. Shule hiyo inasomesha watoto wanaoishi katika mazingira magumu. Mkurugenzi alitaka jamii nchini kutowanyima watoto, haki zao za msingi ikiwemo kupata elimu, afya, malazi na chakula.  <topic>: kitaifa 